text: Gråsten Plejecenter vinder CSR People Prize
  14 november 2012 kl. 19.03
  Det kommunale plejecenter i Gråsten bliver nu belønnet for sit store sociale ansvar, hvor praktikanter som står uden for arbejdsmarkedet får en chance. Plejecentret vandt onsdag aften CSR People Prize ved CSR Awards i Sønderborg.
  Gråsten Plejecenter tog lidt af en hjemmebanesejr ved det stort anlagte show CSR Awards på Alsion i Sønderborg. Her vandt det kommunale plejecenter 14. november nemlig CSR People Prize, der i år blev uddelt for 13. gang.
  Det er Virksomhedsforum for Socialt Ansvar (VFSA), der står bag CSR People Prize, som hvert år uddeles til henholdsvis en lille virksomhed med under 100 ansatte og en stor virksomhed med over 100 ansatte, der gennem konkrete initiativer viser, at de tager et særligt socialt ansvar. 
  Gråsten Plejecenter med ca. 60 medarbejdere vandt således de mindre virksomheders kategori i skarp konkurrence med Dansk Graverings Center ApS og entreprenørvirksomheden Christiansen & Essenbæk A/S, der også var nomineret til prisen.
  